รัฐบาลไทย-ข่าวทำเนียบรัฐบาล-พม. สานต่อพลังยุวอาสา แสดงผลงานโครงการ “พัฒนาเพื่อการแบ่งปันที่ยิ่งใหญ่ Shift and Share” ประจำปี 2562
วันศุกร์ที่ 23 สิงหาคม 2562
พม. สานต่อพลังยุวอาสา แสดงผลงานโครงการ “พัฒนาเพื่อการแบ่งปันที่ยิ่งใหญ่ Shift and Share” ประจําปี 2562
พม. สานต่อพลังยุวอาสา แสดงผลงานโครงการ “พัฒนาเพื่อการแบ่งปันที่ยิ่งใหญ่ Shift and Share” ประจําปี 2562
เมื่อวันที่ 22 ส.ค. 62 เวลา 13.30 น. ที่เวสต์เกต ฮอลล์ ชั้น 4 ศูนย์การค้าเซ็นทรัลพลาซา เวสต์เกต จังหวัดนนทบุรี นายยุพ นานา ที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์ เป็นประธานเปิดนิทรรศการแสดงผลงาน โครงการ "พัฒนาเพื่อการแบ่งปันที่ยิ่งใหญ่ Shift and Share” ภายใต้โครงการปาฏิหาริย์แห่งชีวิต (Miracle of Life) ประจําปี 2562 ตามกรอบแนวคิด "พลังจิตอาสา พัฒนาสังคมและสวัสดิการ” เพื่อให้ทุกคนร่วมเป็นจิตอาสาในการช่วยเหลือสังคมโดยไม่หวังผลตอบแทน
นายยุพ กล่าวว่า กระทรวงการพัฒนาสังคมและความมั่นคงของมนุษย์ (พม.) โดย กรมพัฒนาสังคมและสวัสดิการ (พส.) ได้น้อมนําพระดําริทูลกระหม่อมหญิงอุบลรัตนราชกัญญา สิริวัฒนาพรรณวดี มาดําเนินโครงการปาฏิหาริย์แห่งชีวิต (Miracle of Life) ตั้งแต่ปี 2552 จนถึงปัจจุบัน โดยบูรณาการกับภาคีเครือข่าย อาทิ กระทรวงศึกษาธิการ กระทรวงกลาโหม กระทรวงมหาดไทย และหน่วยงานระดับท้องถิ่นต่างๆ ร่วมกันพัฒนาศักยภาพเด็กและเยาวชน สู่การเป็นยุวอาสา เพื่อชี้เป้า เฝ้าระวัง มีส่วนร่วมป้องกัน แก้ไข และพัฒนา ผ่านโครงการสร้างสรรค์เชิงนวัตกรรมทางสังคม โดยในปี 2562 ได้ดําเนินการในพื้นที่ 11 จังหวัด ได้แก่ กรุงเทพมหานคร ลําพูน ลําปาง เพชรบูรณ์ ลพบุรี หนองบัวลําภู นครพนม อํานาจเจริญ ตรัง และกระบี่
นายยุพ กล่าวต่อไปว่า การจัดนิทรรศการแสดงผลงานโครงการ "พัฒนาเพื่อการแบ่งปันที่ยิ่งใหญ่ Shift and Share” ภายใต้โครงการปาฏิหาริย์แห่งชีวิต (Miracle of Life) ประจําปี 2562 เป็นโครงการที่เปิดพื้นที่ให้เด็กและเยาวชนได้แสดงความสามารถ รวมถึงการสร้างการมีจิตอาสาในการช่วยเหลือสังคมโดยไม่หวังผลตอบแทน รู้และเข้าใจบทบาทหน้าที่ของตนเอง ซึ่งถือได้ว่าเป็นจุดเปลี่ยนสู่สังคมแห่งการให้ (Shift & Share) ซึ่งมีความสอดคล้องกับโครงการจิตอาสาพระราชทานตามแนวพระราชดําริ "เราทําความดีด้วยหัวใจ” ของพระบาทสมเด็จพระวชิรเกล้าเจ้าอยู่หัว ด้วยทรงมุ่งหวังให้พสกนิกรทุกหมู่เหล่ามีความสมัครสมานสามัคคี ร่วมมือร่วมใจประกอบกิจกรรมสาธารณะ เพื่อประโยชน์สุขของชุมชนส่วนรวมโดยไม่หวังสิ่งตอบแทน ทั้งนี้ มีโครงการชนะเลิศผ่านเข้ารอบระดับประเทศ ประจําปี 2562 จํานวน 12 โครงการ ได้แก่ 1) โครงการ "เตาลําไย ด้อยโอกาส” โรงเรียนเทศบาล 1 บ้านกลาง จังหวัดลําพูน 2) โครงการ "สวดไห้ ไส้หวด” โรงเรียนประชาราชวิทยา จังหวัดลําปาง 3) โครงการ "ถังกรองขยะเปียก” ศูนย์การศึกษานอกระบบและการศึกษาตามอัธยาศัยอําเภอเมืองเพชรบูรณ์ จังหวัดเพชรบูรณ์ 4) โครงการ "โถ” โรงเรียนพระโขนงพิทยาลัย กรุงเทพมหานคร 5) โครงการ "ปั๊มถ้วย...ช่วยรักษ์โลก” โรงเรียนคําแสนวิทยาสรรค์ จังหวัดหนองบัวลําภู 6) โครงการ "App SMS (Sex Must Say)” โรงเรียนศรีบัวบานวิทยาคม จังหวัดนครพนม 7) โครงการ "เท้าสาวไหม” โรงเรียนคึมใหญ่วิทยา จังหวัดอํานาจเจริญ 8) โครงการ "Genius Bed” โรงเรียนอํานาจเจริญพิทยาคม จังหวัดอํานาจเจริญ 9) โครงการ "Poopy Paper” โรงเรียนอ่าวลึกประชาสรรค์ จังหวัดกระบี่ 10) โครงการ "พี่ยิ้มแฉ่ง ชวนน้องฟันสวยด้วยมะม่วงหิมพานต์” โรงเรียนกาญจนาภิเษกวิทยาลัยกระบี่ 11) โครงการ "กล่องสร้างสรรค์ สานฝันให้เพียงหลวง” โรงเรียนเพียงหลวง 9 ในทูลกระหม่อมหญิงอุบลรัตนราชกัญญาฯ จังหวัดอํานาจเจริญ และ 12) โครงการ "Phaingluang 10'S SEED” โรงเรียนเพียงหลวง 10 ในทูลกระหม่อมหญิงอุบลรัตนราชกัญญาฯ จังหวัดนครพนม
นายยุพ กล่าวเพิ่มเติมว่า ยังมีโครงการที่ดําเนินการมาอย่างต่อเนื่อง ตั้งแต่ปี 2556-2561 ที่ผ่านเข้ารอบระดับประเทศ จํานวน 5 โครงการ ได้แก่ 1) โครงการ "หุ่นละครมือสื่อสร้างสรรค์” โรงเรียนโนนสูงศรีธานี จังหวัดนครราชสีมา 2) โครงการ "Hello Massage” โรงเรียนถนนหักพิทยาคม จังหวัดบุรีรัมย์ 3) โครงการ "หุ่นกระบอก 1300 แจ้งภัย ใส่ใจชุมชน” โรงเรียนหนองโสนพิทยาคม จังหวัดพิจิตร 4) โครงการ "Smart Gens” โรงเรียนบ้านกลางพิทยาคม จังหวัดพิษณุโลก และ 5) โครงการ "จิ๋วแจ๋วพิทักษ์โรค” โรงเรียนบ้านหินช้าง จังหวัดระนอง และภายในงานมีกิจกรรมที่น่าสนใจมากมาย ประกอบด้วย กิจกรรมแลกเปลี่ยนเรียนรู้ประสบการณ์ผ่านผลงานโครงการที่ชนะเลิศระดับจังหวัด "Innovation Land ตะลุยแดนนวัตกรรม” อีกทั้งโครงการที่ดําเนินการมาอย่างต่อเนื่องตั้งแต่ ปี 2556 ทั้งสิ้น 52 โครงการ รวมทั้งกิจกรรมจากบูธสู่ความเป็นเลิศในชีวิต ทั้งบูธ Design Thinking กับการพัฒนาศักยภาพเยาวชน โดยกลุ่มนวัตกรรมเยาวชนเพื่อสังคม บูธนักจัดกิจกรรมเยาวชนต้นแบบ โดยกลุ่มผู้นํานักจัดกิจกรรมด้านเด็กและเยาวชนต้นแบบ (Youth Leader Transformation) บูธเกลานิสัยเปลี่ยนชีวิต โดย Peace Gen
"ทั้งนี้ กระทรวง พม. พร้อมขับเคลื่อนโครงการปาฏิหาริย์แห่งชีวิต (Miracle of Life) เพื่อเสริมสร้างพลังจิตอาสา ในการ บ่มเพาะเมล็ดพันธุ์เล็กๆ ให้เติบโตขึ้นเป็นต้นไม้แห่งการให้ แผ่กิ่งก้านสาขาการมีจิตอาสา ครอบคลุมทุกพื้นที่และหวังให้พลังของเด็กและเยาวชนเป็นกลไกสําคัญในการช่วยเหลือและพัฒนาสังคม เพื่อการอยู่ร่วมกันในสังคมอย่างมีความสุข การช่วยเหลือเกื้อกูล แบ่งปันกัน มีความร่วมมือซึ่งกันและกันในสังคม การปลูกจิตสํานึกให้เด็กและเยาวชนคํานึงถึงประโยชน์ส่วนรวมและปลูกฝังการเป็น"ผู้ให้” พร้อมทั้งให้ทุกภาคส่วนได้เห็นถึงศักยภาพ ร่วมสนับสนุนและให้โอกาสในการทํากิจกรรมของเด็กเพิ่มยิ่งขึ้น เพื่อร่วมกันสร้าง "คนดี เก่ง และมีคุณภาพ” และขอขอบคุณทุกภาคส่วน ที่มีส่วนร่วมในการช่วยกันพัฒนาศักยภาพเด็กและเยาวชนสู่การเป็น "ผู้ให้” ตามพระดําริทูลกระหม่อมหญิงอุบลรัตนราชกัญญา สิริวัฒนาพรรณวดี ร่วมเป็นเครือข่ายการทํางานด้านสังคมในระดับพื้นที่ สร้างสรรค์โครงการเพื่อให้ชุมชน สังคมเกิดความเข้มแข็งและยั่งยืนต่อไป” นายยุพ กล่าวในตอนท้าย